ફ્રાન્સના એક થીમ પાર્કમાં કચરો ઉપાડવા માટે કાગડાઓને ખાસ તાલીમ આપવામાં આવી રહી છે. અહીંના ‘પ્યુ ડ્યુ ફોઉ’ થીમ પાર્કમાં છ ચતુર કાગડાઓને સિગારેટનાં ઠૂંઠાં અને બીજી નકામી વસ્તુઓ વીણીને તેને કચરાપેટીમાં નાંખવાની તાલીમ આપવામાં આવી છે. ફ્રાન્સના પશ્ચિમી વેનડી પ્રાંતમાં આવેલા આ હિસ્ટોરિકલ થીમ પાર્કમાં કાગડાઓ માટે ભોજનનાં બોક્સ પણ મૂકવામાં આવ્યાં છે. એક સમયે જેટલો કચરો ઉપાડીને તેઓ તેને ડસ્ટબિનમાં નાંખી આવે ત્યારે તેમને બોક્સમાં રાખેલું ભોજન આપવામાં આવે છે. આ પ્રકારે ભોજનની સામે કાગડાઓ પાસેથી કામ લેવામાં આવે છે. આ ઐતિહાસિક થીમ પાર્કના પ્રમુખ નિકોલસ ડે વિલેર્સએ જણાવ્યું કે, અમારો હેતુ માત્ર સફાઈ જ કરાવવાનો નથી. અલબત્ત અહીં આવતા મુલાકાતીઓ ચોખ્ખાઈ જાળવવાનો પ્રયાસ કરતાં જ હોય છે. તેમ છતાં અમે આ નવતર પ્રયોગથી એવો સંદેશો આપવા માગીએ છીએ કે પ્રકૃતિ પોતે પણ કેવી રીતે આપણી આસપાસના પર્યાવરણની સંભાળ રાખવી તે આપણને શીખવે છે.’ વિશેષ તાલીમ આપવામાં આવી છે તે છ કાગડાઓ તેમના ટ્રેનર સાથે સંવાદ પણ કરી શકે છે. એટલું જ નહીં, તેમની સાથે વિશેષ નાતો પણ બનાવી લીધો છે. વૈજ્ઞાનિકોનું પણ માનવું છે કે કાગડો એક ખૂબ જ બુદ્ધિશાળી પક્ષી છે. સંસાધનોનો કેવો ઉપયોગ કરવો તેની ક્ષમતા તેમનામાં હોય છે. કાગડાઓ જટિલ સમસ્યાઓ ઉકેલી શકવામાં સક્ષમ હોય છે અને તેઓ માણસોના ચહેરા પણ બરોબર યાદ રાખતા હોય છે.